《旅鼓浪屿口占》
清代·蔡佩香

孤悬海外拟瀛洲，绿水无痕万古流。捲浪腥风悲夜雨，挑灯醉月泛江舟。

洞天一碧群峰应，岛屿遥临四面收。大地茫茫成古迹，青山有约再来游。

连朝细雨挟潮飞，春色阑珊映四围。屋小草深连座绿，天空水白烂晴晖。

山川不老沧桑幻，风景依然人事非。今日登临何所感，一腔热血付炎煇。

劫后登楼此日初，无成往事半荒疏。更残花露穿窗湿，夜静诗心伴火虚。

烟雨半村山市小，风云一角海天舒。我来不作繁华梦，旅况无聊淡自如。